Mynbestuurder dood in beweerde sluipmoordDrie gewapende mans het op Nico Swart se voertuig losgebrand. (Foto: Verskaf deur RBM) Nico Swart (47), algemene bestuurder van bedryfsdienste by die Richards Bay Minerals- (RBM-)myn in KwaZulu-Natal, is Maandag dood toe drie gewapende mans op sy voertuig losgebrand het. Na bewering blyk dit dat die voorval moontlik ’n sluipmoord kon gewees het. Volgens kapt. Nqobile Gwala het die voorval om ongeveer 06:45 op die hoek van Duneweg en Kolstertkring in Meerensee plaasgevind. Swart was op pad werk toe. “Die slagoffer is deur drie onbekende mans, wat te voet was, doodgeskiet terwyl hy sy motor bestuur het. Hy is op die toneel dood verklaar.” Volgens Gwala is die motief vir die moord onbekend en word die saak tans deur die polisie ondersoek. Luidens plaaslike mediaberigte het nagenoeg 20 hoëkaliber-koeëls Swart se motor ten aanskoue van ander motoriste en voetgangers getref. Die pad was glo baie besig. Zanele Zungu, RBM-woordvoerder, sê Swart het hom in 2006 by die maatskappy aangesluit. Hy word deur sy vrou en twee kinders oorleef. “Ons opregte medelye en simpatie gaan aan sy familie, vriende en kollegas. “Die maatskappy sal sy volle samewerking gee om die polisie in die ondersoek na dié ernstige saak te ondersteun.” Zungu sê dat Swart oor die jare verskeie leierskapsposisies by die myn beklee het, waarvan baie ’n sterk fokus op die veiligheid en gesondheid van werknemers en kontrakteurs gehad het. Dít, sê Zungu, is iets waarvoor Swart ’n groot passie gehad het.